b'\n_START_ARTICLE_\nCurry\n_START_PARAGRAPH_\nCurry ili kari u prahu je britanski naziv za za\xc4\x8din, nastao za vrijeme njihove kolonijalne vladavine u Indiji. Rije\xc4\x8d "kari", od koje je nastala engleska rije\xc4\x8d "curry", potje\xc4\x8de iz ju\xc5\xbene Indije i op\xc4\x87enito ozna\xc4\x8dava, vrlo za\xc4\x8dinjeno kuhano jelo od razli\xc4\x8ditih vrsta namirnica. Me\xc4\x91utim, na Zapadu je zna\xc4\x8denje dosta pro\xc5\xa1ireno i odnosi se na bilo koji za\xc4\x8dinjeni umak, kuhan na na\xc4\x8din ju\xc5\xbenoazijske kuhinje. Znanost je brojnim studijama potvrdila ljekovito djelovanje curryja na zdravlje ljudi, te preporu\xc4\x8duje indijsku prehranu jednom ili dvaput tjedno. _NEWLINE_Curry je za\xc4\x8dinska mje\xc5\xa1avina, koja mo\xc5\xbee sadr\xc5\xbeavati od 5 do 30 razli\xc4\x8ditih za\xc4\x8dina. Osnovu ve\xc4\x87ine curry mje\xc5\xa1avina \xc4\x8dine korijander, kurkuma, kim i piskavica. Ovisno od recepture dodatni sastojci mogu biti \xc4\x8dili, \xc4\x91umbir, \xc4\x8de\xc5\xa1njak, komora\xc4\x8d, klin\xc4\x8di\xc4\x87, goru\xc5\xa1ica, kardamom, mu\xc5\xa1katni ora\xc5\xa1\xc4\x8di\xc4\x87, cimet, crveni i crni papar. U Indiji se za\xc4\x8dinske mje\xc5\xa1avine razlikuju ovisno o kuharu, podru\xc4\x8dju, kasti i obi\xc4\x8dajima. Za\xc4\x8dinska mje\xc5\xa1avina koja se upotrebljava u tradicionalnoj indijskoj pripremi jela je garam masala, a sastav ovisi o vrsti jela koju valja za\xc4\x8diniti ili o tipu kuhinje.\n_START_SECTION_\nLjekovitost\n_START_PARAGRAPH_\nCurryjem u prahu mo\xc5\xbeete oplemeniti razli\xc4\x8dite osnovne namirnice, jela od \xc5\xbeitarica, povr\xc4\x87a i mesa, pa i deserte. Curry prah se u tradicionalnoj indijskoj medicini koristio kao pomo\xc4\x87 probavi, kod bolesti iritiranih crijeva, za poticanje rada jetre, otpu\xc5\xa1tanje probavnih sokova i drugih bolesti vezanih uz probavu. Jedni od najvrjednijih za\xc4\x8dina currya su kurkuma, kumin i \xc4\x91umbir. Kurkuma u organizmu djeluje kao antioksidans, protuupalni agent, i u tradicionalnoj medicini se koristi za lije\xc4\x8denje rana, \xc4\x8direva i ko\xc5\xbenih problema. Kumin poti\xc4\x8de probavne procese, ubla\xc5\xbeava crijevne gr\xc4\x8deve, a \xc4\x91umbir se pokazao u\xc4\x8dinkovit za oporavak nakon operacije._NEWLINE_Znanost je brojnim studijama potvrdila ljekovito djelovanje curryja na zdravlje ljudi, te preporu\xc4\x8duje indijsku prehranu jednom ili dvaput tjedno. Studija objavljena u stru\xc4\x8dnom \xc4\x8dasopisu Artritis & Rheumatism na eksperimentalnim \xc5\xbeivotinjama pokazala je da jelo curry zahvaljuju\xc4\x87i sastojku kurkumi, tj. tvari kurkuminu, vrlo u\xc4\x8dinkovito sprje\xc4\x8dava otjecanje zglobova, koje se doga\xc4\x91a kod artritisa. Studije provedene na Sveu\xc4\x8dili\xc5\xa1tu Los Angeles, Singapur, Leicester ispitivale su djelovanje istog sastojka na mogu\xc4\x87nost prevencije i lije\xc4\x8denja raka. Otkriveno je da ovo ukusno jelo mo\xc5\xbee sprije\xc4\x8diti rak debelog crijeva i rak \xc5\xbeeluca._NEWLINE_Studije su otkrile da mo\xc5\xbee pomo\xc4\x87i u za\xc5\xa1titi od sr\xc4\x8danih bolesti, Alzheimerove bolesti i ostalih degenerativnih bolesti mozga. Stru\xc4\x8dnjaci za prehladu i gripu preporu\xc4\x8duju ovo za\xc4\x8dinjeno jelo kao prevenciju za zimsko \xc5\xa1mrcanje. Nutricionisti hvale jelo curry zbog sadr\xc5\xbeaja vlakana, koji vrlo povoljno djeluju na zdravlje probavnog sustava razvojem crijevne mikroflore i poti\xc4\x8du\xc4\x87i rad debelog crijeva. Curry se priprema s vo\xc4\x87em ili povr\xc4\x87em, koje je vrlo lagano pripremljeno, tako da zadr\xc5\xbeava ve\xc4\x87inu svojih hranjivih svojstva i dodatni je izvor vitamina i minerala. Curry je vrlo uravnote\xc5\xbeen obrok. Konzumiraju\xc4\x87i ga s morskim plodovima i mesom, kao \xc5\xa1to je piletina, dobivate obrok bogat vrlo kvalitetnim bjelan\xc4\x8devinama.\n_START_SECTION_\nEnergetska i nutritivna vrijednost\n_START_PARAGRAPH_\nEnergetski sadr\xc5\xbeaj 100 grama curry praha iznosi 325 kcal / 1360 kJ. Od toga 58% ugljikohidrata, 14% masti i 12,6% bjelan\xc4\x8devina. Zahvaljuju\xc4\x87i bogatom sastavu za\xc4\x8dina odli\xc4\x8dan je izvor minerala mangana (4,3 mg \xc5\xa1to \xc4\x8dini 215% RDA), \xc5\xbeeljeza (29,6 mg \xc5\xa1to \xc4\x8dini 211% RDA), bakra (0,8 mg \xc5\xa1to \xc4\x8dini 90% RDA), magnezija (254 mg \xc5\xa1to \xc4\x8dini 85% RDA), kalcija (478 mg \xc5\xa1to \xc4\x8dini 60% RDA), fosfora (350 mg \xc5\xa1to \xc4\x8dini 44% RDA), selena (17 \xce\xbcg \xc5\xa1to \xc4\x8dini 31% RDA) i cinka (4 mg \xc5\xa1to \xc4\x8dini 27% RDA)._NEWLINE_Od vitamina odli\xc4\x8dan je izvor vitamina E (22 mg \xc5\xa1to \xc4\x8dini 220% RDA), vitamina K (100 \xce\xbcg \xc5\xa1to \xc4\x8dini 100% RDA), folne kiseline ili vitamina B9 (92,4 \xce\xbcg \xc5\xa1to \xc4\x8dini 46% RDA), dobar je izvor vitamina C (11,4 mg \xc5\xa1to \xc4\x8dini 19% RDA), niacina ili vitamina B3 (3,5 mg \xc5\xa1to \xc4\x8dini 19% RDA), tiamina ili vitamina B1 (0,2 mg \xc5\xa1to \xc4\x8dini 18% RDA), riboflavina ili vitamina B2 (0,3 mg \xc5\xa1to \xc4\x8dini 17% RDA) i kolina ili acetil koenzim A (64,2 mg \xc5\xa1to \xc4\x8dini 13% RDA). U sastavu curryja na 100 g nalazi se 33 g dijetalnih vlakana, 592 mg \xce\xb2-karotena (vitamin A), 72 mg fitosterola.\n_START_SECTION_\nPriprema jela s curryjem\n_START_PARAGRAPH_\nZa pripremu curryja, poznatog jela ju\xc5\xbene i jugoisto\xc4\x8dne Azije, koristi se uvijek svje\xc5\xbea mje\xc5\xa1avina za\xc4\x8dina tzv. masala. Ona mo\xc5\xbee biti suha, tako da se za\xc4\x8dini bez masno\xc4\x87e popeku u tavi i samelju ili se mogu pripremiti u ka\xc5\xa1astom obliku. Ovisno od glavnih sastojaka mje\xc5\xa1avine, curry umak mo\xc5\xbee biti crveni, zeleni ili \xc5\xbeuti. U tajlandskoj kuhinji crveni (s dodatkom crvene \xc4\x8dili papri\xc4\x8dice), zeleni (s dodatkom zelene \xc4\x8dili papri\xc4\x8dice) i \xc5\xbeuti (s dodatkom svje\xc5\xbee kurkume); obi\xc4\x8dno se pripremaju s ribljim umakom i kokosovim mlijekom, koji \xc4\x87e curryju dati potrebnu gusto\xc4\x87u. Uz patlid\xc5\xbeane, bambus, listove limete i bosiljak, curryju se mogu dodati i razne vrste mesa (piletina, govedina, svinjetina), ra\xc4\x8di\xc4\x87i ili u vegetarijanskoj ina\xc4\x8dici povr\xc4\x87e, a uvijek se poslu\xc5\xbeuje s ri\xc5\xbeom ili ri\xc5\xbeinom tjesteninom. _NEWLINE_Curryjem u prahu mo\xc5\xbeete oplemeniti razli\xc4\x8dite osnovne namirnice, jela od \xc5\xbeitarica, povr\xc4\x87a i mesa, pa i deserte. Zanimljiv je dodatak zelenom povr\xc4\x87u i salatnim preljevima. Curryjem mo\xc5\xbeete aromatizirati majonezu s dodatkom limunova soka, koju poslu\xc5\xbeite kao dip uz piletinu i povr\xc4\x87e, kiselo vrhnje s dodatkom pirjanog luka, vlasca, soli i papra ili jogurt s dodatkom na kockice narezane raj\xc4\x8dice, nasjeckanog mladog luka i per\xc5\xa1ina, koji poslu\xc5\xbeite preko malo ohla\xc4\x91enog, pe\xc4\x8denog mladog krumpira. _NEWLINE_I pirjanoj ri\xc5\xbei pristaje curry uz dodatak nasjeckanog luka, \xc4\x8de\xc5\xa1njaka i per\xc5\xa1ina, te pope\xc4\x8denog indijskog ora\xc5\xa1\xc4\x8di\xc4\x87a, kao i cous-cousu. Curry mo\xc5\xbeete dodati i tijestu za pala\xc4\x8dinke, pa ih zatim nadijevati mesom peradi ili \xc5\xa1kampima. Curry se tako\xc4\x91er dobro kombinira s mahunarkama poput le\xc4\x87e i gra\xc5\xa1ka u varivima, bundevom u pire juhi ili raznim vrstama gljiva u obliku namaza s dodatkom maslinova ulja, svje\xc5\xbeeg za\xc4\x8dinskog bilja i ora\xc5\xa1astih plodova. Zanimljiv je dodatak i mesnim jelima poput salate od kuhane puretine i manga s preljevom od majoneze i jogurta, mesnoj \xc5\xa1truci od mljevene govedine ili janjetine ili umaku koji se mo\xc5\xbee poslu\xc5\xbeiti uz losos ili tunu s ro\xc5\xa1tilja._NEWLINE_Kao \xc5\xa1to je poznato, \xc4\x8dili i \xc4\x8dokolada se izvrsno sla\xc5\xbeu, pa za\xc5\xa1to onda ne bi i curry i \xc4\x8dokolada. Dodajte curry u \xc4\x8dokoladni umak na bazi kokosova mlijeka ili slatkog vrhnja kojim \xc4\x87ete preliti sladoledni kup banana split ili u masu za pripremu \xc4\x8dokoladnih kuglica i praline, te okusite iznena\xc4\x91uju\xc4\x87i slatko-ljuti okus ovih slastica. Ako pak preferirate ora\xc5\xa1aste plodove, popecite ih u tavi na mje\xc5\xa1avini \xc5\xa1e\xc4\x87era, soli, papra, curryja, cimeta i klin\xc4\x8di\xc4\x87a. Dobit \xc4\x87ete interesantan dodatak uz pi\xc4\x87e dobrodo\xc5\xa1lice gostima ili prijateljima.\n_START_SECTION_\nKupovanje i \xc4\x8duvanje\n_START_PARAGRAPH_\nCurry u prahu je dostupan tijekom cijele godine i dobro ga je \xc4\x8duvati u tamnim staklenim bo\xc4\x8dicama iz razloga \xc5\xa1to kurkuma, sastojak curry mje\xc5\xa1avine, gubi svoju boju i o\xc5\xa1trinu izlaganjem direktnom svjetlu.\n_START_SECTION_\nVrste curryja\n_START_PARAGRAPH_\nPostoji mnogo vrsta curry za\xc4\x8dinskih mje\xc5\xa1avina, a najpoznatije su indijski curry i tailandski curry.\n_START_SECTION_\nIndijski curry\n_START_PARAGRAPH_\nU Indiji rije\xc4\x8d curry je pojam za bilo koje jelo od mesa, ribe ili jela od povr\xc4\x87a u sosu, koje se jedu zajedno s ri\xc5\xbeom ili kruhom (\xc4\x8dapati, nan ili puri). Razli\xc4\x8dite kombinacije za\xc4\x8dina za ta jela zovu se u Indiji masala (tandoori masala ili garam masala). Ovisno o regiji, mjestu, pa \xc4\x8dak i ku\xc4\x87anstvu su skroz drugog sastava. Raspon okusa je od slatkog, preko pikantnog do extremno ljutog, pri tome su na jugu Indije curry lju\xc4\x87i nego u drugim dijelovima zemlje._NEWLINE_Za\xc4\x8dini koji se upotrebljavaju za curry prvo se lagano popr\xc5\xbee, da bi razvili punu aromu, a zatim se ru\xc4\x8dno usitnjavaju u tarioniku. Najva\xc5\xbeniji sastojci su korijen kurkume (kojem curry zahvaljuje svoju tamno \xc5\xbeutu boju), papar, \xc4\x8dili, kardamom, sjeme korijandera, \xc4\x91umbir, kim, mu\xc5\xa1katni ora\xc5\xa1\xc4\x8di\xc4\x87, cimet, piment, klin\xc4\x8di\xc4\x87, bockshorklee sjeme, macis (sjeme drveta mu\xc5\xa1katnog ora\xc5\xa1\xc4\x8di\xc4\x87a), zvjezdasti anis, makovo sjeme, lovorov list, komora\xc4\x8d.'